Hedegårdskirken
Hedegårdskirken er en kirke i Pederstrup Sogn, som ligger sydligt i Ballerup mellem boligbyggeri, erhvervsejendomme og en folkeskole.
Kirken har ingen kirkegård.
Kirken er opført i 1982 efter tegning af arkitekt Holger Johannes Jensen (1918-2004) i gule sten. Den består af en kirkesal mod nord, som er sammenbygget med menighedslokaler mod syd, hvor der også findes et lille tårn. Mod vest er der en pergola, hvorunder der er indgang til kirkesalen.
Indvendigt præges kirkerummet særligt af den hævede kasse over alteret, hvor loftet er i næsten dobbelt højde sammenlignet med kirkerummet i øvrigt. Her er der foruden ovenlysvinduer forgyldte malerier, som viser motiver fra Det Nye Testamente.
Inventaret er moderne og danner en helstøbt helhed, præget af rette vinkler og den konsekvente brug af lakeret træ.